UDHËZIM

Nr. 11, datë 17.7.2020
PËR MIRATIMIN E RREGULLAVE PËR MODALITETET, AFATET DHE MËNYRËN E CAKTIMIT TË PËRMBARUESIT GJYQËSOR PRIVAT ZËVENDËSUES

Në mbështetje të nenit 102, pika 4, të Kushtetutës, të nenit 7, të ligjit nr. 8678, datë 14.5.2001 “Për organizimin dhe funksionimin e Ministrisë së Drejtësisë”, i ndryshuar, si dhe të pikës 3, të nenit 48, të ligjit nr. 26/2019 “Për shërbimin përmbarimor gjyqësor privat”,

UDHËZOJ:

1. Ky udhëzim ka për qëllim të përcaktojë rregullat e zbatueshme për modalitetet, afatet dhe mënyrën e caktimit të përmbaruesit gjyqësor privat zëvendësues nga ministri i Drejtësisë, në rastet e parashikuara në ligjin “Për shërbimin përmbarimor gjyqësor privat”.

2. Dhoma Kombëtare e Përmbaruesve Gjyqësorë Privatë miraton, jo më vonë se data 10 shkurt të çdo viti kalendarik, listën me përmbaruesit gjyqësorë privatë zëvendësues të përzgjedhur sipas procedurave të përcaktuara në këtë urdhër.
3. Dhoma Kombëtare e Përmbaruesve Gjyqësorë Privatë cakton përmbaruesit gjyqësorë privatë në listë pas verifikimit të përmbushjes së kushteve të përcaktuara në pikën 4, të këtij udhëzimi.
4. Përmbaruesi gjyqësor privat, që kërkon të përfshihet në listën përfundimtare të përmbaruesve gjyqësorë privatë zëvendësues, të miratuar nga Dhoma, duhet të plotësojë kushtet e mëposhtme: 
a) të mos ketë masë disiplinore në fuqi;

b) të ketë jo më pak se 3 (tre) vjet përvojë profesionale si përmbarues;
c) ndaj tij të mos ketë filluar procedimi disiplinor në kohën e paraqitjes së kërkesës për t’u përfshirë në listë.
5. Dhoma Kombëtare e Përmbaruesve Gjyqësorë Privatë, jo më vonë se data 10 dhjetor e çdo viti, publikon në faqen zyrtare të saj njoftimin për paraqitjen e shprehjeve të interesit nga përmbaruesit gjyqësorë privatë, për t’u përfshirë në listën e përmbaruesve gjyqësorë privatë zëvendësues. Thirrja për shprehjen e interesit:

a) duhet të jetë e hapur për të paktën 2 (dy) javë përpara përfundimit të afatit të dorëzimit të tyre, si dhe

b) duhet të përcaktojë informacionin dhe dokumentacionin e kërkuar për t’u dorëzuar bashkë me shprehjen e interesit.

6. Përmbaruesit e interesuar për të qenë zëvendësues, duhet të depozitojnë me postë, dorazi në protokollin e Dhomës ose në rrugë elektronike dokumentacionin vërtetues të plotësimit të kushteve të përcaktuara në pikën 4, të këtij udhëzimi.
7. Jo më vonë se data 15 janar e çdo viti kalendarik, Dhoma Kombëtare e Përmbaruesve Gjyqësorë Privatë verifikon nëse përmbaruesit që kanë paraqitur shprehjen e interesit plotësojnë kushtet e parashikuara në pikën 4, të këtij udhëzimi. Lista me përmbaruesit, që i plotësojnë kushtet, bëhet publike në faqen zyrtare të Dhomës Kombëtare të Përmbaruesve Gjyqësorë Privatë.

8. Përmbaruesit e përjashtuar njoftohen me shkrim, individualisht dhe në mënyrë të arsyetuar për shkaqet e përjashtimit. Ata mund të ankohen brenda 5 (pesë) ditëve nga data e njoftimit pranë ministrit të Drejtësisë. Ministri vendos brenda 10 (dhjetë) ditëve nga data e depozitimit të ankimit. Ndaj vendimit të ministrit mund të paraqitet ankim në gjykatën administrative të shkallës së parë.
9. Jo më vonë se 5 (pesë) ditë pas përfundimit të afatit të ankimit ose pas shqyrtimit të ankimeve nga ministri, Dhoma Kombëtare e Përmbaruesve Gjyqësorë Privatë miraton listën me përmbaruesit gjyqësorë privatë zëvendësues dhe ia njofton atë ministrit të Drejtësisë, si dhe e publikon në faqen zyrtare të Dhomës Kombëtare të Përmbaruesve Gjyqësorë Privatë.
10. Lista e miratuar është e vlefshme deri me miratimin e listës për vitin pasardhës, sipas procedurave të këtij udhëzimi.

11. Ministri i Drejtësisë, për caktimin e përmbaruesit gjyqësor privat zëvendësues, bazohet në kriteret e mëposhtme:

a) nëse përmbaruesi gjyqësor privat zëvendësues është në situatën e konfliktit të interesit me subjektet përmbarimore të përmbaruesit gjyqësor privat që zëvendëson;

b) nëse përmbaruesi gjyqësor privat zëvendësues ushtron veprimtari në të njëjtin rreth gjyqësor apo në një rreth gjyqësor të afërt më atë në të cilin ushtron veprimtarinë përmbaruesi gjyqësor privat që zëvendësohet;

c) vëllimin e punës së veprimtarisë përmbarimore të përmbaruesit gjyqësor privat zëvendësues;
ç) ndaj përmbaruesit gjyqësor zëvendësues të mos ketë filluar procedimi disiplinor në kohën e caktimit si zëvendësues.
12. Në urdhër përcaktohet data e fillimit të veprimtarisë si zëvendësues dhe afati i kryerjes së detyrës si përmbarues gjyqësor privat zëvendësues, sipas ligjit për përmbarimin gjyqësor privat.

13. Përjashtimit, ministri i Drejtësisë nuk cakton një përmbarues gjyqësor privat zëvendësues sipas kësaj liste, në rastet kur përmbaruesi gjyqësor privat bën kërkesë për pezullim të përkohshëm, sipas parashikimit të nenit 26, të ligjit nr. 26/2019 “Për shërbimin përmbarimor gjyqësor privat” dhe propozon caktimin e një përmbaruesi gjyqësor privat tjetër si zëvendësues i tij. Në këtë rast, ministri në urdhrin e pezullimit cakton edhe përmbaruesin privat zëvendësues sipas propozimit. 

14. Përmbaruesi që zëvendësohet është i detyruar t’i kalojë dhe t’i lejojë përmbaruesit privat zëvendësues aksesin e plotë për çështjet përmbarimore që janë në ekzekutim aktiv vazhdues dhe/ose çështjet që janë të pezulluara, që sipas kërkesës së subjektit kreditor vlerësohet se duhet të rifillojnë nga përmbaruesi gjyqësor privat zëvendësues apo detyrohen të rifillojnë sipas një vendimi gjyqësor të formës së prerë.
15. Në rastin kur përmbaruesi gjyqësor është pezulluar ose çregjistruar nga regjistrat për shkaqet e parashikuara në nenin 28, të ligjit nr. 26/2019 “Për shërbimin përmbarimor gjyqësor privat” ose për shkak të vdekjes, përmbaruesit gjyqësor privat zëvendësues, të caktuar me urdhër të ministrit të Drejtësisë, i dorëzohen dosjet nga struktura përgjegjëse e Ministrisë së Drejtësisë që i ka administruar ato sipas parashikimeve të udhëzimit “Për caktimin e procedurës dhe afatet e dorëzimit të dokumentacionit nga përmbaruesi gjyqësor privat dhe/ose zyrat e përmbarimit privat, të arkivit dhe vulës personale”.

16. Përmbaruesi gjyqësor privat zëvendësues ka të njëjtat të drejta dhe detyrime, si përmbaruesi gjyqësor privat që zëvendëson, për aq kohë sa kryen veprimtari përmbarimore në lidhje me çështjet përmbarimore që vazhdojnë për shkak të zëvendësimit të tij.

17. Përmbaruesi gjyqësor privat zëvendësues, jo më vonë se 3 (tri) ditë pune nga fillimi i zëvendësimit, njofton palët në çështjen përmbarimore për vijimin, vazhdimin dhe ndjekjen e procedurave përmbarimore. 

18. Përmbaruesi gjyqësor privat zëvendësues, duhet të ketë një llogari bankare të veçantë në emrin e tij, për t’u përdorur vetëm për depozitimin e vlerave monetare të ardhura nga procedura përmbarimore vijuese dhe/ose për të mundësuar transfertat e vlerave monetare në zhvillimin deri në përfundimin e procesit përmbarimor apo deri në ardhjen e përmbaruesit gjyqësor privat që zëvendësohet. 

19. Në rast se gjatë periudhës së njoftimit të zëvendësimit të përmbaruesit, debitori në padijeninë e tij, ekzekuton pjesërisht ose plotësisht detyrimin në llogarinë bankare të përmbaruesit gjyqësor privat që zëvendësohet, pavarësisht zëvendësimit, ky i fundit është i detyruar të kryejë transfertën e shumave kundrejt palës kreditore ose të autorizojë përmbaruesin zëvendësues të bëjë transfertat nga llogaria bankare në emër e për llogari të tij kundrejt palës kreditore. 

20. Përmbaruesi gjyqësor privat zëvendësues transferon në llogarinë e përmbaruesit gjyqësor privat që zëvendësohet të gjitha vlerat monetare që ndodhen në llogarinë e tij të veçantë, kur përfundon së kryeri veprimtarinë përmbarimore për shkak të zëvendësimit, brenda 2 (dy) ditëve sapo rifillon veprimtarinë përmbaruesi gjyqësor privat që zëvendësohet.

21. Me përfundimin e veprimtarisë përmbarimore për shkak të zëvendësimit, përmbaruesi gjyqësor privat që zëvendësohet, detyrohet që të transferojë në llogarinë e veçantë të përmbaruesit gjyqësor privat zëvendësues brenda 10 (dhjetë) ditësh, një pjesë të tarifës fikse dhe/ose të suksesit në një masë në proporcion me punën dhe me veprimet e kryera nga përmbaruesi gjyqësor privat zëvendësues gjatë veprimtarisë së tij zëvendësuese. 

22. Në kryerjen e veprimeve përmbarimore gjatë periudhës së zëvendësimit, përmbaruesi gjyqësor privat zëvendësues pasqyron emrin dhe mbiemrin e tij dhe përdor vulën e vet.

23. Me përfundimin e zëvendësimit, përmbaruesi gjyqësor privat zëvendësues i kthen përmbaruesit gjyqësor të zëvendësuar prej tij të gjithë dokumentacionin e çështjeve përmbarimore mbi të cilin ka zhvilluar veprimtari gjatë periudhës së zëvendësimit. Përmbaruesi gjyqësor privat i zëvendësuar njofton për këtë fakt palët e procesit përmbarimor, si dhe gjithë institucionet shtetërore, personat juridikë publikë dhe privatë, që kanë lidhje me procedurat e ekzekutimit përmbarimor jo më vonë se 3 (tri) ditë nga rifillimi i veprimtarisë përmbarimore dhe marrjes së të drejtave procedurale nga përmbaruesi që e zëvendësoi përkohësisht.

24. Afatet procedurale nuk cenohen dhe vazhdojnë pa asnjë pengesë për kryerjen e veprimeve procedurale vijuese, të mbetura dhe/ose që rifillojnë në çastin e përfundimit të zëvendësimit apo të fillimit të veprimtarisë së përmbaruesit gjyqësor privat zëvendësues.

25. Ngarkohet Dhoma Kombëtare e Përmbaruesve Gjyqësorë Privatë, Drejtoria e Përgjithshme Rregullatore e Çështjeve të Drejtësisë dhe çdo përmbarues gjyqësor privat për zbatimin e këtij udhëzimi.

Ky udhëzim hyn në fuqi pas botimit në Fletoren Zyrtare.

MINISTËR I DREJTËSISË
Etilda Gjonaj (Saliu)
